Net jy, die see en fliek, fliek, fliek | Maroela Media
Terwyl talle mense al siek en sat is daarvoor om by die huis te bly en Netflix te kyk tydens die pandemie, het een gesondheidsorgwerker ingestem om dit na die volgende vlak te neem.
Mashable berig Lisa Enroth, 'n verpleegster van Skoevde, Swede, is nou gestrand op die land se verafgeleë Pater Noster-eiland. Sy sal vir 'n week lank alleen in die ligtoring bly en niks anders doen buiten om talle fliek-premières van die Gothenburg-filmfees te kyk nie.
Enroth, wat op die voorste linies Covid-19 bekamp het, is as die wenner aangewys uit meer as 12 000 inskrywings uit 45 lande vir die filmfees se "Isolated Cinema"-kompetisie.
"Geen telefoon nie, geen familie nie, geen vriende nie," lui 'n inskrywing op Isolated Cinema se webwerf. "Net die see en die filmfees se 70 premières."
Mirja Wester, uitvoerende hoof van die filmfees, sê Enroth het "'n goeie indruk gemaak" op die beoordelaars met haar inskrywing. "In hierdie moeilike tye is dit veral belangrik om só 'n unieke ervaring te bied aan een van die talle helde van ons gesondheidsorgstelsel."
Organiseerders moes aansoekers sorgvuldig nagaan om seker te maak dat hulle emosioneel sterk genoeg sal wees om 'n week lank alleen in die ligtoring te kan bly.